
Kære formand
I forbindelse med ovennævnte procedure har Udvalget om Beskæftigelse og Sociale Anliggender fået til opgave at afgive en udtalelse til Deres udvalg og vedtaget at fremsende sin udtalelse i form af en skrivelse.
Udvalget om Beskæftigelse og Sociale Anliggender behandlede spørgsmålet og besluttede på mødet den 15. juli 2026 at forelægge Udenrigsudvalget, som er det kompetente udvalg, nedenstående udtalelse.

Med venlig hilsen
Li Andersson


[bookmark: _Hlk234478374][bookmark: restart]UDTALELSE
Udvalget om Beskæftigelse og Sociale Anliggender opfordrer Udenrigsudvalget, som er kompetent udvalg, til at henstille, at udkast til Rådets afgørelse om indgåelse af en bred pakke af aftaler mellem Den Europæiske Union på den ene side og Det Schweiziske Forbund på den anden side med henblik på at konsolidere, uddybe og udvide deres bilaterale forbindelser og om ændring af afgørelse 2011/51/EU og 2011/738/EU godkendes.


Kort begrundelse

Udvalget om Beskæftigelse og Sociale Anliggender glæder sig over den brede pakke af aftaler mellem Den Europæiske Union og Det Schweiziske Forbund, som udgør en stabil og afbalanceret ramme for den videre udvikling af de bilaterale forbindelser. Pakken bidrager til retssikkerheden, styrker samarbejdet på områder af fælles interesse og sikrer opretholdelsen af de tætte økonomiske og sociale bånd mellem Unionen og Schweiz.

Udvalget understreger, at den frie bevægelighed for personer fortsat er en hjørnesten i forbindelserne mellem EU og Schweiz, og bemærker betydningen af at opretholde fair arbejdskraftmobilitet og samtidig sikre ligebehandling og ikkeforskelsbehandling af arbejdstagere. I den forbindelse glæder udvalget sig over bestemmelserne om Schweiz' dynamiske tilpasning til nuværende og fremtidige EU-retsakter på området fri bevægelighed for personer og udstationering af arbejdstagere, der har til formål at beskytte arbejdstagernes rettigheder, forebygge social dumping og sikre lige vilkår gennem effektive overvågnings- og håndhævelsesmekanismer.

Udvalget understreger endvidere betydningen af en solid koordinering af de sociale sikringsordninger, der letter arbejdskraftens mobilitet og samtidig sikrer tilstrækkelig social beskyttelse for mobile arbejdstagere og deres familiemedlemmer. I den forbindelse glæder udvalget sig navnlig over, at Schweiz vil få adgang til og bidrage finansielt til informationssystemerne Eures, EESSI og IMI. Udvalget fremhæver også værdien af fortsat samarbejde på områderne sundhed og sikkerhed på arbejdspladsen, erhvervsuddannelse, færdighedsudvikling og integration på arbejdsmarkedet.

Udvalget mener, at pakken skaber en passende balance mellem et tættere samarbejde og bevarelse af høje sociale og arbejdsmæssige standarder. Det støtter derfor indgåelsen af aftalerne og opfordrer til, at de gennemføres effektivt under fuld overholdelse af gældende EU-ret, arbejdsmarkedsparternes rolle og de grundlæggende sociale rettigheder.

